VDSS sklep Pdp 1058/2015
Datum: 2015-11-19T01:00:00.000+01:00
ecli: ECLI:SI:VDSS:2015:PDP.1058.2015
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO - CIVILNO PROCESNO PRAVO
institut: nezakonito prenehanje pogodbe o zaposlitvi - umik pritožbe

## Jedro

Po določbi drugega odstavka 334. člena ZPP lahko stranka umakne že vloženo pritožbo, dokler sodišče druge stopnje ne izda odločbe. Ker v zvezi z vloženo pritožbo zoper izpodbijani del sodbe sodišča prve stopnje sodišče druge stopnje še ni izdalo odločbe, je tožeča stranka že vloženo pritožbo lahko umaknila.

## Izrek

Ugotovi se, da je pritožba umaknjena.

## Obrazložitev

1. Sodišče prve stopnje je izdalo sodbo, s katero je razsodilo: „I. Prenehanje pogodbe o zaposlitvi z dnem 27. 11. 2014 je nezakonito in se razveljavi.

II. Tožnici delovno razmerje pri toženi stranki ni prenehalo dne 27. 11. 2014, temveč ji je z vsemi pravicami trajalo do 26. 5. 2015. III. Tožena stranka je dolžna tožnico za čas nezakonitega prenehanja delovnega razmerja, od vključno 28. 11. 2014 do 26. 5. 2015, prijaviti v zdravstveno, invalidsko in pokojninsko zavarovanje, ter ji za čas od 27. 12. 2014 do 26. 3. 2015 obračunati bruto mesečna nadomestila plač (za odsotnost z dela zaradi bolezni), zmanjšana za bruto mesečna nadomestila v višini 892,50 EUR (ki jih je tožnica prejemala na Zavodu RS za zaposlovanje), in ji po plačilu davkov in prispevkov izplačati ustrezna mesečna neto nadomestila plače, ter ji za čas od 27. 3. 2015 do 26. 5. 2015 obračunati bruto mesečna nadomestila plač (za odsotnost z dela zaradi bolezni) in ji po plačilu davkov in prispevkov izplačati ustrezna mesečna neto nadomestila plač, vse z zakonskimi zamudnimi obrestmi od posameznih mesečnih neto zneskov nadomestil plač od vsakega 19. dne v mesecu za pretekli mesec do plačila, vse v roku 8 dni.

IV. Kar zahteva tožnica več (obračun in izplačilo plač brez upoštevanja višine nadomestila za odsotnost zaradi bolezni in brez upoštevanja s strani Zavoda RS za zaposlovanje že obračunanih in izplačanih denarnih nadomestil iz naslova brezposelnosti), se zavrne.“

2. Tožeča stranka je pravočasno vložila pritožbo zoper zavrnilni del sodbe iz vseh pritožbenih razlogov po določbi 338. člena Zakona o pravdnem postopku (ZPP, Ur. l. RS, št. 26/99 s spremembami) in pritožbenemu sodišču predlagala, da pritožbi ugodi, izpodbijani del sodbe pa spremeni tako, da tožnici v celoti ugodi.

3. Tožeča stranka je dne 13. 11. 2015 podala umik pritožbe zoper sodno odločitev v zadevi opr. št. I Pd 1323/2014 z dne 17. 9. 2015. 4. Po določbi drugega odstavka 334. člena ZPP lahko stranka umakne že vloženo pritožbo, dokler sodišče druge stopnje ne izda odločbe. Ker v zvezi z vloženo pritožbo zoper izpodbijani del sodbe sodišča prve stopnje sodišče druge stopnje še ni izdalo odločbe, je tožeča stranka že vloženo pritožbo lahko umaknila, kar je pritožbeno sodišče vzelo na znanje in izdalo predmetni sklep.